L. Miklós, minister životného prostredia SR: (2002-06-27):
Proces výberu a schvaľovania projektov žiadateľov, uchádzajúcich sa o štátnu pomoc, sa riadi kritériami na realizáciu programu štátnej pomoci na rozvoj okresov s vysokou mierou nezamestnanosti na rok 2002, vydaných Ministerstvom výstavby a regionálneho rozvoja Slovenskej republiky v novembri 2001, ďalej len kritériá. Kritériá boli vydané ministerstvom výstavby a regionálneho rozvoja vo Vestníku č. 3 - 4 v decembri 2001 a zverejnené na internetovej stránke www.mvrrsr. V zmysle vyššie uvedených kritérií sa štátna pomoc poskytuje malým podnikateľom na obstaranie investičného majetku potrebného na začatie výroby alebo na rozšírenie výroby, ako aj na činnosti, ktoré vyžadujú zmeny vyrábaných tovarov, resp. služieb alebo výrobného procesu podnikateľa. V zmysle článku 7, bod 1 kritérií minister výstavby a regionálneho rozvoja Slovenskej republiky určí každoročne limit dotácie pre každý vybraný okres a oznámi ho písomne príslušnému okresnému úradu. Podľa článku 7, bod 4 kritérií žiadosť o poskytnutie štátnej pomoci spolu s projektom sa predkladá, predkladá ju žiadateľ o štátnu pomoc okresnému úradu podľa miesta realizácie projektu, sídla prevádzky do 15. februára bežného roka. Podľa bodu 5 uvedeného článku na posúdenie žiadosti okresný úrad zriadi najmenej päťčlennú komisiu. V súlade s princípom partnerstva pri uplatnení regionálnej politiky členmi komisie sú: zástupca okresného úradu, zástupca podnikateľov, zástupca Národného úradu práce, zástupca mimovládneho sektora, zástupca obecných samospráv a podobne. Komisia zriadená okresným úradom posúdi žiadosti a prílohy podľa kritérií na posúdenie a schvaľovanie projektu a vo svojom stanovisku vždy uvedie prínos realizácie projektu pre daný okres. Podľa článku 7, bod 6 kritérií okresný úrad zašle posúdené a odporučené žiadosti spolu s projektmi a prílohami a so svojím stanoviskom do 15. marca bežného roka ministerstvu zoradené podľa výsledkov hodnotenia komisie spolu so zdôvodnením výberu. Súčasne okresný úrad zašle aj žiadosti spolu s projektmi a prílohami, na ktoré nebola štátna pomoc okresnou komisiou odporučená, aj so svojím zdôvodnením. Podľa bodu 7 uvedeného článku odbor programov regionálneho rozvoja a koordinácie štrukturálnych nástrojov ministerstva posúdi súlad predložených žiadostí a ich príloh so zákonom a kritériami a predloží ich na posúdenie medzirezortnému poradnému orgánu ministra. V zmysle článku 7, bod 8 kritérií medzirezortný poradný orgán ministra je sedemčlenná komisia, ďalej len komisia. Komisia je vytvorená ministrom v súlade s princípom partnerstva. Členmi komisie sú zástupca ministerstva výstavby a regionálneho rozvoja, zástupca ministerstva životného prostredia, zástupca ministerstva financií, zástupca ministerstva vnútra, zástupca ministerstva práce, sociálnych vecí a rodiny, zástupca grémia tretieho sektora a zástupca Združenia podnikateľov Slovenska, pričom zástupcu deleguje každý rezort osobitne na základe výzvy z ministerstva. Podľa bodu 9 uvedeného článku komisia, vychádzajúc z odborného stanoviska odboru programov regionálneho rozvoja a koordinácie štrukturálnych nástrojov ministerstva, posúdi žiadosti z pohľadu štátnej regionálnej politiky. Po posúdení predloží žiadosti spolu so svojím stanoviskom ministrovi na rozhodnutie. V zmysle článku 7, bod 10 minister rozhodne o poskytnutí štátnej pomoci jednotlivým žiadateľom, a to do výšky určeného limitu pre okres. Prehľad o poskytnutej štátnej pomoci je zverejnený na internetovej stránke ministerstva. Minister pri svojom rozhodnutí vychádza z výsledkov hodnotenia a odporučení medzirezortnej komisie, ktorá vychádza z hodnotení okresnej komisie a odborného stanoviska odboru programov regionálneho rozvoja a koordinácie štrukturálnych nástrojov MVRR SR. Podpísaný István Harna, minister.